Kommissionens beslutning

af 27. december 2000

om ændring af beslutning 2000/504/EF om indførelse af overgangsforanstaltninger til testning for kvægtuberkulose inden for rammerne af Rådets direktiv 64/432/EØF

(meddelt under nummer K(2000) 4141)

(EØS-relevant tekst)

(2001/24/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/432/EØF om veterinærpolitimæssige problemer ved handel inden for Fællesskabet med kvæg og svin(1), senest ændret ved direktiv 2000/20/EF(2), særlig artikel 16, stk. 3, og

ud fra følgende betragtninger:

(1) Ved Kommissionens beslutning 2000/504/EF(3), blev der indført overgangsforanstaltninger til testning for kvægtuberkulose inden for rammerne af direktiv 64/432/EØF.

(2) Visse medlemsstater er ikke officielt fri for kvægtuberkulose og -brucellose og har endnu ikke oprettet et overvågningsnet, eller dette net er endnu ikke blevet godkendt efter proceduren i artikel 17 i direktiv 64/432/EØF.

(3) Fra den 1. januar 2001 er artikel 6, stk. 2, litra e), i direktiv 64/432/EØF ikke længere gældende. Det bør, indtil overvågningsnettet er godkendt, eller der er opnået status som officielt sygdomsfri, og under alle omstændigheder for en overgangsperiode, der senest slutter den 1. maj 2002, på visse betingelser tillades at fravige kravene om testning for tuberkulose og brucellose af individuelle kreaturer, der er bestemt til afsendelse fra visse medlemsstater.

(4) Af klarhedshensyn bør alle overgangsforanstaltninger, der er vedtaget i henhold til artikel 16, stk. 3, i direktiv 64/432/EØF, samles i en enkelt beslutning. Beslutning 2000/504/EØF bør derfor ændres i overensstemmelse hermed.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2000/504/EF foretages følgende ændringer:

1. Beslutningens titel affattes således:

"Kommissionens beslutning 2000/504/EF af 25. juli 2000 om indførelse af overgangsforanstaltninger inden for rammerne af Rådets direktiv 64/432/EØF".

2. Artikel 3 affattes således:

"Artikel 3

Som undtagelse fra artikel 6, stk. 2, litra a) og b), i direktiv 64/432/EØF kan medlemsstaterne tillade, at kreaturer, der er under 30 måneder gamle og er bestemt til kødproduktion, og som ikke har undergået prøverne i henhold til ovennævnte artikel 6, stk. 2, litra a) og b), føres ind på deres område på følgende betingelser:

1. Disse dyr

- kommer fra de medlemsstater, der er opført i bilaget

- kommer fra besætninger, der er officielt tuberkulosefri og officielt brucellosefri

- er ledsaget af et sundhedscertifikat i henhold til bilag F, model 1, i direktiv 64/432/EØF hvori navnlig punkt 7 i del A er behørigt udfyldt.

2. Afsendelsesmedlemsstatens myndigheder har truffet de nødvendige foranstaltninger til at sikre, at dyrene opfylder kravene i artikel 4, stk. 1, i direktiv 64/432/EØF.

3. Afsendelsesmedlemsstaten eller -regionen har mindst samme sundhedsstatus med hensyn til kvægtuberkulose og kvægbrucellose som bestemmelsesmedlemsstaten eller -regionen.

4. Bestemmelsesmedlemsstatens myndigheder træffer alle de nødvendige foranstaltninger til at holde de i nr. 1 nævnte dyr under tilsyn, indtil disse dyr er slagtet. Dette tilsyn omfatter mindst regelmæssige inspektioner af bestemmelsesbesætningerne og testning for kvægtuberkulose og prøvetagning med henblik på laboratorieprøver for kvægbrucellose af dyrene i henhold til henholdsvis kapitel I og II i bilag A til direktiv 64/432/EØF.

5. Bestemmelsesmedlemsstatens myndigheder træffer alle de nødvendige foranstaltninger til effektivt at forebygge enhver kontamination af denne medlemsstats besætninger."

3. Artikel 3 og 4 bliver henholdsvis artikel 4 og 5.

4. "Artikel 1 i" udgår i bilagets overskrift.

5. "- Belgien" og "- Spanien" tilføjes i bilaget.

Artikel 2

Denne beslutning er rettet til medlemsstaterne.

Udfærdiget i Bruxelles, den 27. december 2000.

På Kommissionens vegne

David Byrne

Medlem af Kommissionen

(1) EFT 121 del 29.7.1964, s. 1977/64.

(2) EFT L 163 af 4.7.2000, s. 35.

(3) EFT L 201 af 9.8.2000, s. 6.